
			KAPITTEL 1

			Krangheimer

			Den bleke ettermiddagssolen skinte over storgården der den lå på en høyde i landskapet. Gården var den største i området med store jorder og skoger. Krangheimer hadde vært i slektens eie så lenge som noen kunne huske.

			Husbonden Herr Aslak styrte gården med fast hånd. Han ble oppfattet som streng, men rettferdig. Som rådgiver for Kongen, Erik II Magnusson, var han også en mektig mann. Hans kone Fru Ragnhild var søster av den innflytelsesrike Audun Hugleiksson som dominerte i Kongens råd. Kong Magnus VI Håkonsson som også ble kalt Lagabøte, døde sist år, og Erik var da bare 12 år gammel. På grunn av Kongens unge alder var det Kongens Råd som styrte landet.

			Alt hva familien trengte av mat og klær ble produsert på gården. Ut over det hadde familien tilgang på en del importvarer som tørkede frukter og finere stoffer. Disse varene hadde de brakt til Norge på egne skip. Familien hadde to skip som gikk i utenriksfart.

			Det hadde vært hektisk aktivitet på gården de siste to dagene. Ridderen, Herr Sigurd av Skeidar skulle komme på besøk senere på dagen. Det var redd opp på nord-loftet med skinnfeller og linnede og alt var rent og ryddig. Ridderen med følge skulle overnatte. Herr Sigurd var kjent som en vanskelig og hissig mann. Han var velstående og lånte gjerne ut penger mot høye renter. Men kunne ikke folk betale renter og avdrag til tiden, drev han bonden fra gård og grunn.

			Fru Ragnhild eide en gård i Skeidar som Herr Sigurd gjerne ville kjøpe. Gården Bergholm var en del av fru Ragnhilds store medgift.

			Gjestebudet skulle være i sør-salen i det store huset. Denne salen hadde benker langs veggene, men midt på den ene veggen ruvet et husbondsete og ved siden et husfruesete. Begge stolene hadde flotte utskjæringer med løvehoder øverst og på armlenene. Det var også utskjæringer med slangemotiv. Husbondsetet var større og mer dominerende, men begge var fine.

			Foran benkene var det langbord langs tre av veggene. På den fjerde veggen var det en tung, utskåret dør som var laget av tykke eikeplanker. Døren førte inn til det treetasjes steintårnet som raget over hustaket.

			Det var Herr Aslaks far, Herr Bent, som hadde bygget tårnet. Han hadde vært med kong Magnus VI til Tønsberg og Bergen og sett steintårn, og han mente at et tårn viste makt og innflytelse. Herr Bent syntes at hans familie var blant de fremste i landet og ville ha et slikt tårn som tegn på slektens makt. Han hadde kommet over noen franske steinhuggere som var i Norge for å bygge en kirke på Romerike. Franskmennene bygde tårnet for ham, men det var et voldsomt slit for gårdsfolket som måtte bringe steiner til steinhuggerne. Det meste ble brutt og hentet på gården.

			Herr Bent hadde hørt om kleberstein og hadde fått kjøpt en del. Klebersteinen ble muret som nisjer i steinveggene. Tårnet ble stort og flott med innvendige steintrapper helt opp til taket. Derfra var det storslagen utsikt over jordene med skogen i bakgrunnen og fjellene i det fjerne.

			Franskmennene hadde foreslått for Herr Bent at de kunne få en glasskunstner som kunne lage blyglassvinduer i tårnet, til å komme. Glassmesteren kom og laget et fantastisk vindu med forskjellig farget glass og som viste scener fra Bibelen. Fru Margrete som var gift med Herr Bent, var den som var mest opptatt av vinduet. Hun gikk daglig opp i tårnet.

			«Jeg føler meg nærmere Gud, når jeg sitter og ser på det vakre vindusmaleriet», sa hun. Herr Bent likte det han hørte fra fruen.

			Sira Eystein, presten i Nesoddkirken, var så begeistret for vinduet og motivet i det at han informerte biskopen i Oslo. Biskopen meddelte til Herr Bent at han gjerne ville se tårnvinduet. Krangheimer-folket følte det som en stor ære, og biskopen ble høytidelig invitert. Herr Bent tenkte på å få laget flere vinduer, men det ene var så dyrt at han satte glugger for de øvrige vinduene i tårnet.

			Herr Sigurd og hans fem menn gikk i svalgangen til det store huset, på vei til gildehallen. Her møtte de en ung jente som hadde levert frisk melk som skulle brukes i gjestebudet. Maria var en foreldreløs fjøsjente på 15 år. Hun var slank og hadde pent langt lyst, nesten gult hår. Herr Sigurd stirret på henne og sa noe til en av mennene. Fru Ragnhild som også kom i svalgangen så Herr Sigurds begjærlige blikk og hun ba Maria gå ut. Maria bodde alene i en gammel liten årestue som var på gården.

			I gildehallen var det pyntet til fest. På bordene var det tente talglys og oljelamper, men også fire fakler lyste opp. Faklene var festet til slanke jernsøyler som var like høye som en halvt fullvoksen mann. Salen var mørk til tross for lys og fakler. Det eneste lyset som kom utefra, var gjennom to glugger på den ene langveggen. Gluggene kunne åpnes ved å skyve lemmene av tre til side, men de var lukket nå. I fjor hadde Herr Aslak fått satt lerret innsmurt med linolje foran gluggene. Det hadde han sett i kongsgården i Bergen.

			På Krangheimer hadde man noen store serveringsfat og 12 tallerkener av tinn samt noen drikkebeger også av tinn. Herr Bent hadde i sin tid kjøpt dette i Lübeck sammen med fire romerske glassbegre. Det meste på bordet var ellers av tre eller horn bortsett fra to store sølvfat og noen krukker og fat av keramikk som kom fra Danmark.

			De fleste mennene hadde slirekniver som de brukte når de spiste, men noen kniver lå allikevel på bordet. Skjeene hadde kort skjeskaft slik at hele neven kunne holdes rundt den.

			Herr Sigurd satt rett overfor Herr Aslak på en stol som var hentet fra den nordre salen. Det var mange til stede. Det var ikke bare folk fra gården, men også gjester fra noen av gårdene i området. Sira Eystein var også med. De fem mennene som fulgte Herr Sigurd satt sammen med hirdmennene til Herr Aslak.

			Det var god stemning i salen. Det ble drukket øl og mjød. Alt hva gården hadde å by på ble båret frem i store mengder. Festen varte til over midnatt. Stemningen var lystelig.

			«Du har en fin gård her», sa Herr Sigurd og svelget all mjøden han hadde i et stavbeger.

			«Du er alltid velkommen her», svarte Herr Aslak. Fru Ragnhild smilte og nikket.

			«Jeg er glad for at du vil selge Bergholm til meg. Gården hører naturlig til Skeidar. Den er omgitt av Skeidarland på tre sider», sa Herr Sigurd henvendt til Fru Ragnhild.

			«Ditt tilbud var så generøst at jeg kunne ikke avslå det og da du la plassen Strandbo her på Nesodden inn i tilbudet var jeg ikke i tvil», smilte Fru Ragnhild.

			Utpå kvelden ville Herr Sigurd trekke seg tilbake. Han gikk ikke rett til det nordre loftet, men fulgte sin betrodde mann ut i gården. De krysset tunet og gikk ned til den lille årestua hvor Maria bodde. Herr Sigurd gikk inn mens hans mann sto utenfor. Det var mørkt i rommet, men gluggen var åpen og slapp inn litt lys. Han så Maria ligge i sengen. Han gikk bort og satte seg ned. Maria våknet og stivnet til, men Herr Sigurd holdt henne for munnen.

			«Skriker du dreper jeg deg», sa Herr Sigurd brutalt.

			Han tvang seg på henne og idet hun prøvde å dytte han vekk, slo han til henne i ansiktet så hun begynte å blø fra leppen og falt tilbake i sengen. Han trengte seg hardt og brutalt inn i henne. Maria var jomfru. Sjokket gjorde at hun lå helt apatisk. Når Herr Sigurd var ferdig slo han til henne igjen.

			«Nevner du dette til noen så vil du lide en voldsom død. Du er en fjøsjente og jeg kan gjøre med deg hva jeg vil. Kanskje tar jeg deg med til Skeidar», gliste Herr Sigurd.

			Det var Marias oppgave og komme med frisk melk til grøten som de spiste om morgenen. Men i dag kom hun litt senere. Fru Ragnhild selv var i gang med maten og så grunnende på Maria.

			«Hva har skjedd med ansiktet ditt», spurte hun.

			Maria sa ingenting, men løp gråtende ut av kjøkkenet. Fru Ragnhild fikk et strengt nesten bistert utrykk og øynene gnistret. Maten ble servert i den søndre hallen som var ryddet etter gårsdagens fest. Fru Ragnhild satt mektig i husfruesetet ved siden av mannen. Herr Sigurd satt rett overfor. De skulle nå diskutere eiendommen Bergholm som Fru Ragnhild ville selge.

			Herr Aslak begynte å snakke, og Herr Sigurd kom med sitt tilbud, som var generøst. Men plutselig reiste Fru Ragnhild seg og sa:

			«Jeg vil allikevel ikke selge eiendommen.»

			Hun så Herr Sigurd rett i øynene med forakt da hun sa det. Herr Sigurd ble helt rød av sinne og hevet budet sitt, men det hjalp ikke. Herr Sigurd reiste seg så raskt at stolen veltet bakover. Det var tydelig at han var rasende, ingen sa nei til ham. Han ropte mot Fru Ragnhild;

			«Dette skal du komme til å angre på! Ingen behandler meg slik uten at det får følger.» Han ristet av sinne.

			Fru Ragnhild svarte ikke. Hun reiste seg bare og gikk uten å verdige ham et blikk.

			Kort tid etter dro Herr Sigurd og hans menn i galopp ut fra gården.

			«Men Ragnhild, hvorfor behandlet du Herr Sigurd slik», sa Herr Aslak forskrekket og fortsatte, «budet var uvanlig godt og du fornærmet Herr Sigurd.»

			«Slike mennesker vil jeg ikke ha med å gjøre», var alt Fru Ragnhild sa.

			Saken var avsluttet fra hennes side og hun ville ikke snakke mer om det. Herr Aslak så ansiktsuttrykket hennes og tidde stille.

			Aslak og Ragnhild hadde fire barn sammen. Det var tre gutter og den yngste var en jente. Herr Aslaks prinsesse sa folk. Far og datter hadde et nært forhold og faren skjemte henne bort. Hun fikk alt hva hun pekte på. Herr Aslak kunne ikke se noen feil i henne og vakker var hun.

			Eldstegutten og odelsarvingen var oppkalt etter sin farfar og het Bent. Han var 16 år gammel. De to neste var tvillinger. De het Jens og Magnus og var 14 år gamle. Datteren het Birgitta og var 10 år.

			Foreldrene var stolte av Bent. Han var høyvokst med lyseblå øyne og en lys lugg. Bent hadde gått på katedralskolen i Oslo i tre år og kunne derfor lese og skrive. Han forsto også latin.

			Herr Aslak hadde store planer for den unge Bent. Fra ung alder hadde Bent hatt en av Kongens hirdmenn som lærer i forskjellige kampgrener og dyktig var han blitt. Herr Aslak hadde også planlagt at Bent skulle lære språk, både engelsk og fransk, ved et universitet i utlandet slik som hans onkel Audun Hugleiksson. Deretter skulle han sørge for at Bent og kong Erik II ble venner. De var nesten like gamle og kjente hverandre. Erik II var imidlertid sjelden i Oslo. Han var for det meste i hovedstaden Bergen hvor han skulle gifte seg med Margret av Skottland senere i år.

			Herr Aslak og Fru Ragnhild var invitert til bryllupet i Bergen, og Bent skulle med. Herr Aslak hadde snakket med Herr Bjarne Erlingsson som også var med i Kongens Råd og en av de mektigste mennene i Norge, om at hans datter Regina skulle gifte seg med Bent. To av de mektigste familiene i landet ville derved bli forent. Bent og Regina viste ikke noe om planene, men det var planlagt at de to skulle presenteres i bryllupet.

			Bent hadde helt siden han var barn hørt at han var odelsarvingen og ville bli slektens overhode. Han var aldri blitt motsagt og det preget ham. Han var arrogant og følte seg hevet over andre, og han var ikke alltid hyggelig mot sine søsken. Han og Jens var ikke gode venner. Jens var også god i sport og kamp og lærte mye raskere enn Bent.

			Jens og Magnus hadde allerede gått første året på dominikanernes katedralskole, Scola Osloensis, ved Olavsklosteret nær domkirken i Oslo. Det var kirkens menn som fikk utdannelse der, men enkelte stormenn kjøpte plass for et barn. Barnet måtte være en gutt, jenter hadde ikke adgang. Herr Aslak hadde på oppfordring fra svogeren Audun Hugleiksson kjøpt plass for Bent og senere for Jens og Magnus.

			Magnus beundret munkene i dominikanerklosteret og var allerede opptatt av Bibelen og alt som hadde med kristendom å gjøre.

			Jens var mer opptatt av hvordan staten var organisert. Han hadde overhørt faren snakke med Audun om maktkampen mellom kirken og Kongemakten og om stridigheter mellom Norge og Danmark. Han forsto at faren var opptatt av at hertugdømmet Halland burde knyttes nærmere til Norge. Da ville Norge kontrollere kysten helt ned til Skåne.

			Jens hadde en sterk rettferdighetssans som han hadde etter moren. Kong Magnus Lagabøte var gudfaren til Jens og Magnus. Jens husket at Kongen hadde strøket ham over håret og sagt at han ville bli en verdig representant for slekten. Etter dette følte Jens en sterk lojalitetsfølelse overfor kong Magnus og Kongemakten.

			Jens hadde helt siden han var liten alltid følt at han sto i skyggen av Bent. Magnus som var mer følsom, og gråt ofte når han følte seg avvist av faren. Jens var den som alltid trøstet Magnus når han var lei seg og de to guttene utviklet et ekstra sterkt bånd seg imellom.

			«Hvorfor tror du at Herr Aslak alltid foretrekker Bent fremfor oss?» spurte Magnus.

			«Du vet at han er eldst og skal arve gården og er å regne som familiens arving», svarte Jens lakonisk.

			«Ja, men han kan vel være glad i oss allikevel.»

			«Han er nok det», sa Jens overbevisende.

			En gang Magnus hadde laget et lite hus av pinner og mose kom Bent og tråkket på det. Magnus begynte å gråte, men Jens ble rasende og gjøv løs på Bent og bokset så han begynte å blø neseblod. Bent slo tilbake. Akkurat da kom Herr Aslak. Han grep fatt i Jens og dyttet ham bakover slik at han falt. Han tok Bent med seg inn til Fru Ragnhild for å stoppe blodet. Magnus gråt enda mer, men Jens som hadde reist seg, løp inn etter faren og Bent. De var inne på matrommet, og Fru Ragnhild var i ferd med å tørke blodet av Bent.

			«Dette er urettferdig. Det var Bent som med vilje tråkket på huset til Magnus», ropte Jens.

			Herr Aslak snudde seg mot Jens og så overrasket ut, men istedenfor å høre på ham, slo han Jens så hardt i ansiktet at gutten tok flere skritt bakover.

			«Slår du meg en gang til så slår jeg deg rett ned», sa Jens skjelvende.

			Han så at faren komme imot seg. Jens var ikke redd og klar til å slå.

			«I Guds navn stopp», skrek Fru Ragnhild.

			Jens løp ut for å trøste Magnus. Dette var flere år siden og Jens sloss ikke lenger med Bent, men han konkurrerte med ham. Jens var også høyreist like høy som Bent, men enda mer muskuløs og velbygget.

			Jens var dyktig til å ri. Han behandlet sverd og bue like godt som Bent, og han skjøt mye bedre, men i farens øyne var han alltid nummer to. Det var som Herr Aslak ikke likte at Jens var like god eller bedre enn Bent. Jens skulle være Bent underlegen. Bent var odelsgutten på gården.

			Jens hadde i mange år prøvd å tekkes faren. Mye av det han gjorde, var med tanke på å få oppmerksomheten hans. Jens hadde sluttet med dette. Herr Aslak så bare Bent som han skrøt av til alle.

			Jens og Magnus hadde et bedre forhold til moren. Men hun var alltid så opptatt med å styre huset. Om vinteren når guttene gikk på katedralskolen bodde de i Oslo i huset som Fru Ragnhilds far, Hugleik Gormsson, hadde latt bygge. Han hadde også bygget et tilsvarende hus i Bergen.

			Fra tid til annen kom Fru Ragnhild for å bo en stund i Oslo. Det var ofte i forbindelse med at hennes bror Audun som var den fremste mannen ved hoffet, kom til Oslo fra Tønsberghus. Audun var ombudsmann i Viken, men han var også Kongens Stallare. Oslo var et sted hvor Kongen alltid hadde en forholdvis stor gruppe hirdmenn med egen høytstående befalsmann. Befalsmannen var underlagt Herr Audun.

			Audun bodde som regel i kongsgården hvor han samlet de fornemme familiene til fest, men alltid i Kongens navn. Kong Erik var sjelden i Oslo så han hadde avtalt med Audun at han skulle samle de ledende familiene i hans navn slik at han på den måten var til stede.

			Kongens bror Håkon var hertug over Osloherred, men det var viktig for Kong Erik at alle var klar over at han var Kongen over hele Norge.

			I slik sammenheng var det Fru Ragnhild, Herr Aslak og Bent som deltok. Bent hadde fra han var helt ung lært å oppføre seg ved hoffet og i nærheten av Kongen. Han var selvsikker og smilende og mange så beundrende opp til ham. All oppmerksomheten rundt Bent likte Herr Audun godt. Han gjorde selv stas på Bent, og presenterte ham som sin nevø.

			Hertug Håkon som var Kongens yngre bror, bodde for det meste i Oslo, og han og Bent ble gode venner. Hertugen var flere ganger i året i gjestebud på Krangheimer. Han seilte da innover Bundefjorden og la til lands ved Krangheimer-bryggen i Blylaget. Her ble han og hans følge møtt. Hertugen red sammen med Bent, men de andre i følget gikk oppover bakkene.

			Når Håkon kom på besøk benyttet Bent og Håkon anledningen til å jakte. Det var mye vilt i Krangheimers store skoger. Foruten storfugl, hadde jegerne ofte et rådyr eller en hare med hjem.

			De gangene Fru Ragnhild og Jens og Magnus var alene i Oslo, var Fru Ragnhild mye mer oppmerksom mot guttene. Dette var særlig viktig for Magnus som higet etter morskjærlighet som han sjelden fikk oppleve. Jens derimot var i opposisjon mot moren som han synes tok altfor lite hensyn til dem. Bent og Birgitta gikk alltid foran. Fru Ragnhild prøvde imidlertid å vise at Jens og Magnus også betød mye for henne og sørget alltid for at det ble servert ekstra god mat de gangene hun var sammen med dem i Oslo.

			Magnus likte å lese norrønt språk for moren og hun skrøt alltid av hvor flink han var til å lese. Magnus levde på morens skryt i lang tid. Fru Ragnhild kunne ha brukt mer tid sammen med dem i Oslo. Men hun var ofte opptatt med egne gjøremål. Jens hadde en gang sett at hun nærmest snek seg inn i et hus som Jens visste tilhørte en person som ikke var nordmann, men som drev med urter og behandlet syke mennesker.

			Det nærmet seg april måned og snøen var nesten borte. Dyr og mennesker ventet på vårlig og varmere vær. Vinteren hadde vært lang og kald. En riktig fimbulvinter.

			Maria var nå høygravid. Fru Ragnhild hadde på en varsom måte tatt hånd om henne de siste månedene og sørget for at Maria hadde fått godt med mat og ved. Men Maria slet med seg selv. Hvordan kunne hun elske barnet? Et barn som hun ønsket dødt. Hun tenkte at hun kunne kvele barnet rett etter fødselen og si det var dødfødt. Hun falt til ro med det, men angsten og uroen gnagde i brystet.

			En morgen Fru Ragnhild selv kom ned for å se til henne hadde fødselen begynt. Fru Ragnhild ropte etter hjelp og Stina som hjalp til ved fødsler, kom løpende. En annen jente kom med noe vann og linnede.

			Maria ville helst ikke ha noen der, men det kunne hun ikke si høyt. Fru Ragnhild kunne ingen be om å gå. Stina beroliget Maria og mente at dette skulle gå bra. Maria hadde nå store smerter og skrek til for hver ri som stadig ble kraftigere.

			«Nå ser jeg hodet», sa Stina og snart skrek barnet. Det var en frisk gutt. Stina la barnet opp til Maria. Noe merkelig skjedde med henne – hun følte en varme som bredte seg inni henne og kjente en voldsom kjærlighet til barnet. Hun ble fylt av takknemmelighet til Fru Ragnhild som hadde kommet og forhindret at hun drepte det.

			Maria kom seg raskt etter fødselen og etter en uke var hun igjen i fjøset. Hun hadde fått en vugge av Fru Ragnhild og selv hadde hun melk nok til barnet.

			Maria bekymret seg for barnets fremtid. Ofte satt hun og snakket til ham der han lå i vuggen og så på henne med store blå øyne.

			«Hva skal det bli av deg da gutten min. Du har ingen familie som kan beskytte deg. Jeg er her alltid for deg og du skal ikke være redd for å gå med hevet hode du er ikke dårligere enn noen annen.» Slik satt hun og snakket til sønnen. Men hva skulle hun gjøre?

			Hun bestemte seg for å spørre Fru Ragnhild om råd. Hun burde kanskje ha spurt Herr Aslak, men det turte hun ikke.

		

	
		
			KAPITTEL 2

			Kongelig bryllup

			Avreisen til bryllupet i Bergen nærmet seg. De skulle reise med båt. Herr Aslak hadde flere båter, også en tyvesesser, men det var et skip som han stilte til rådighet for Kongen i ufredstid og som ble benyttet på langferd.

			Båten, som Fru Ragnhild, Herr Aslak og Bent skulle seile, med hadde seil, men også 10 mann som rodde. Det var rigget et overbygg hvor de tre kunne oppholde seg. Det var gjort bekvemt med skinnfeller og to stoler og sengeleie. Familien hadde med en stor utstyrskiste hvor de hadde bryllupsklærne og gavene. Selv om det ikke var det største skipet så var det allikevel storslått med flotte utskjæringer og smekre former.

			Det var usedvanlig fint og stille vær. Det gjorde reisen mer behagelig, men det tok lenger tid, idet roerne måtte ro store deler av veien. De la også til land noen ganger for å skaffe mer mat og rent vann.

			Først etter tre uker kom de frem til Bergen, men allikevel åtte dager før vielsen.

			Herr Aslak, Fru Ragnhild og Bent reiste rett opp til huset hvor Herr Audun Hugleiksson og hans kone Fru Gyrid og sønnen Olav allerede var. Denne familien kom fra herregården Hegranes i Jølster, hvor de hadde besøkt Herr Auduns far Herr Hugleik.

			Margret av Skottland hadde ankommet med stort følge og med rike gaver, medgiften var stor, og Herr Audun hadde selv ivret for dette ekteskapet for å styrke alliansen mellom Norge og Skottland. Dersom den skotske Kongen ikke fikk noen sønner, skulle Margret være arving til tronen i Skottland.

			Bryllupet skulle holdes i kongsgården i Bergen og vielsen skulle foregå i Kristkirken. Kong Erik ll var 14 år og Margret var 20. Det ble snakket om aldersforskjellen. Enkedronningen, den danske Ingeborg Eriksdatter, ville ikke høre snakk om aldersforskjellen og ble rasende dersom hun overhørte en samtale om det.

			Erkebiskop Jon Raude skulle vie Kongen og Margret. Han hadde også kronet Erik året før. Det var allerede et anspent forhold mellom Kongen og erkebiskopen, som syntes at Kongen ikke respekterte Kirkens ønske om selvstyre.

			Herr Aslak hadde avtalt med Herr Bjarne Erlingsson, som hadde fått barontittel av Magnus Lagabøte, at han skulle komme i gjestebud til dem om to dager. Hans kone Fru Margreta og datteren Regina ble også invitert. Bent og Regina ville derfor treffes for første gang i dette gjestebudet.

			Herr Aslak tok Bent til side og fortalte om arrangementet.

			«Som du vet har vi bedt Herr Bjarne Erlingsson og Fru Margreta til å komme hit. De har med seg datteren Regina. Vi har avtalt at du og Regina skal gifte dere. Herr Bjarne er baron og meget velstående. Regina vil være et godt gifte. Du må oppføre deg galant i morgen.»

			Bent satte seg ikke imot å møte Regina, men ble veldig spent. Han kjente godt til slekten og hadde møtt Herr Bjarne flere ganger når han hadde fulgt faren til møter i Kongens Råd.

			Herr Bjarne, Fru Margreta og Regina ble høvelig mottatt av Herr Audun og Herr Aslak som fulgte dem inn i den store salen.

			Regina hadde mørkt hår som moren. Hun var høy og slank og hadde en holdning som en dronning og visste godt hvorfra hun stammet.

			Hun var kledt i en lang blå kjole av den fineste engelske ull. Kjolen var lukket i halsen med en stor gullspenne. Hun var på alle måter en flott og vakker ung kvinne.

			Herr Hugleik hadde i sin tid latt hallen bli innredet på tradisjonelt vis. Det var benker langs veggene med langbord foran. Herr Bjarne, Fru Margreta og Regina satt på benken inn mot veggen med Fru Ragnhild og Fru Gyrid på hver side. Imot dem satt Herr Audun og Herr Aslak med sønnene Bent og Olav.

			Bent satt rett overfor Regina. De så nysgjerrig på hverandre. Det var tydelig at begge likte hva de så. Regina smilte med hvite regelmessige tenner og Bent smilte tilbake, men de rørte ikke ved hverandre. Bent kjente på ukjente følelser og ble helt varm innvendig. Regina var den vakreste kvinnen han noen gang hadde sett.

			Kvelden ble lystig da mat og mjød ble satt frem. Herr Audun hadde kjøpt flere krukker med rødvin i Frankrike og alle fikk et krus med vin. Herr Audun forklarte at dette drakk de ved det franske hoffet. Det var tydelig at alle bortsett fra Herr Audun, ikke likte drikken godt, men av respekt for ham og kanskje det franske hoffet, drakk de opp.

			Herr Bjarne og Herr Aslak satte seg litt vekk fra de andre for å diskutere ekteskapsbetingelsene i forbindelse med bryllupet til Regina og Bent. Herr Bjarne ville gi Regina en meget stor medgift og dersom de fikk en sønn ville gutten bli hans hovedarving.

			Regina hadde en yngre søster, men ingen bror.

			Regina og Bent snakket sammen, og Regina likte Bent. Bent var allerede forelsket i Regina. De sa til foreldrene at de gjerne ville gifte seg så snart som mulig. Bent hadde så lyst til å berøre Regina at han skalv på hånden. Det Bent hadde følt tidligere utviklet seg til ømhet og trang til å beskytte Regina. Det virket som Regina følte noe av det samme. Hun rødmet når hun møtte blikket hans.

			Fru Ragnhild smilte bredt. Hun hadde vært litt nervøs før møtet og tenkte på første gang hun ble presentert for Herr Aslak. Hun følte ikke kjærlighet ved første blikk. Langt fra. Hun tenkte på gutten fra Sunnfjord, men Herr Hugleik hadde sagt nei til den forbindelsen. Gutten kom riktignok fra en fri gård, men familien var ikke adelig og i Herr Hugleiks øyne helt upassende.

			Han hadde gjort det helt klart at dersom hun ikke glemte gutten fra Sunnfjord og giftet seg med Herr Aslak ville han sende henne til Nonneseter kloster i Bergen. Ragnhild appellerte til sin mor, men hun var også helt urokkelig.

			Til tross for en vanskelig start utviklet forholdet mellom Fru Ragnhild og Herr Aslak seg godt og de ble gode venner og respekterte hverandre. Men Herr Aslak elsket Fru Ragnhild høyt og kunne ikke tenke seg noen annen kvinne ved sin side. Han gjorde alt han kunne for at hun skulle være lykkelig på Krangheimer, men spesielt i begynnelsen av ekteskapet følte han hennes fjernhet.

			Så opprant dagen for det kongelige bryllup. Kristkirken var flott pyntet. Herr Audun og Fru Gyrid var plassert ved siden av enkedronningen og hennes yngste sønn hertug Håkon i koret. Like overfor satt de skotske adelige som fulgte prinsesse Margret, med hertug Bruce i spissen.

			Erkebiskopen prøvde å forhindre at det ble satt frem stoler i koret. Det skulle kun benyttes av kirkens folk, men Herr Audun hadde insistert på enkedronningens vegne, og Raude hadde motvillig gått med på ordningen.

			Herr Aslak, Fru Ragnhild og Herr Bjarne og Fru Margreta satt på de fremste benkene. Bent, Olav og Regina satt lengre bak. Bent holdt Regina i hånden og de berørte hverandre for første gang. Det rykket i Bent når han fikk hennes hånd i sin.

			«Om ikke lenge er det vår tur til å holde bryllup», hvisket han til Regina. Hun svarte med å trykke hånden hans.

			Kong Erik ll sto ved alteret. Han var smalskuldret og haltet litt når han gikk. Han hadde falt av hesten og slått hodet. Han brakk også benet, og det grodde ikke sammen som det skulle.

			Herr Audun hadde i fortrolighet fortalt Herr Aslak at Kongen hadde skadet seg i hodet slik at han ofte hadde hodeverk. Herr Audun hadde også engang sett at Erik hadde et anfall med krampe i armer og ben. Enkedronningen hadde fått Audun til å love ikke å fortelle et menneske om det.

			Nå sto Erik ll med en flott blå kappe med hermelinskinn rundt kantene. En spenne holdt kappen på plass. Støvlene var sorte og høye. Båndet rundt dem var festet øverst på støvelen. Igjen med et sølvsmykke. Kaftanen rakk til kneet. Den hadde et belte med en forseggjort sølvspenne. På hodet hadde Kongen sin krone av gull med edelstener.

			Prinsesse Margret sto ved hans side også overdådig kledt og det mørke håret satt opp med en spenne som så ut til å være av gull og edle stener. Hun hadde på seg en ankellang kjole også hun med et belte, men hennes spenne var av gull. Kjolen var sydd med en gul overdel i silke og den nederste delen av kaftanen i mørkeblått fløyelsstoff. Skoene var i lyst lær med en liten hæl.

			De så begge alvorlige ut. De kjente ikke hverandre og ingen av dem hadde noe ønske om å gifte seg. Kongen var ung, men enkedronningen mente det var viktig å sikre arvefølgen så snart som mulig.

			For Herr Audun som hadde arbeidet for alliansen, var dette en bevisst politikk og en seier for ham. Det gjorde at han fikk en enda mer fremtredende plass i Kongens Råd. Han hadde dessuten avtalt med Margrets far, Kongen av Skottland, at han selv ville få et stort landområde som sitt eget etter at bryllupet var gjennomført.

			Erkebiskop Jon Raude minte i sin tale kongeparet om at Gud er større enn alt, og i Guds navn skulle alle forhold avklares. Herr Audun likte ikke dette, idet han syntes at Kirken var ved å få for stor makt i landet og hadde i lang tid overveiet hvordan han kunne få kirkens menn til å akseptere Kongen som landets høyeste autoritet.

			Det var flere møter i Kongens Råd både før og etter vielsen. Herr Aslak og Herr Audun ble i Bergen til midt i august. Det samme gjaldt Herr Bjarne og hans familie. Det gjorde det mulig for Bent og Regina å treffes i det skjulte. De kysset lidenskapelig. Olav holdt vakt. Hadde ikke han vært der hadde de gått lenger i sin elskovslyst.

			Kong Magnus Lagabøte hadde selv hatt stridigheter med erkebiskop Jon Raude. Biskopen krevde frihet for kirken til å avgjøre alle kirkelige anliggender uten innblanding fra Staten. Han fikk delvis gjennomslag for sitt standpunkt og kom til et forlik med Kongen i Tønsberg i 1277 gjennom loven Sættargjerde. Herr Audun gjorde hva han kunne for at dette forliket ble satt til side.

			Biskop Jon krevde også at biskopene skulle ha avgjørende stemme ved valg av Konge, men dette hadde ikke Kong Magnus gått med på. Nå hadde erkebiskopen satt frem disse og noen nye krav til Kongens Råd. Herr Audun ville ikke på noe punkt følge erkebiskopen, og han snakket med Kong Erik ll om kravene. Det var tydelig at Herr Audun ønsket en konfrontasjon med kirken.

			Herr Aslak ønsket å opprettholde freden i landet nå som borgerkrigene hadde holdt opp. Han følte stor uro, idet Erik ll ikke viste vilje til å diskutere med Herr Audun.

			Kongen overlot beslutningene til Rådet som Herr Audun dominerte fullstendig. Herr Audun var viljesterk, klok og kunnskapsrik. Sin store kunnskap benyttet han alltid overfor de øvrige slik at de skulle føle seg underlegne og derved støtte hans forslag.

			I fortrolighet hadde Herr Audun fortalt Herr Aslak at hans langsiktige plan var å styrke slektens posisjon så mye at kongemakt kunne bli mulig.

			Det ble avtalt at bryllupet mellom Regina og Bent skulle finne sted i juni neste år i Mariakirken i Oslo.

			Både Herr Bjarne og Herr Audun så for seg et storslagent bryllup med Kongen og alle de førende slektene i landet som gjester. Herr Bjarne hadde bestemt seg for å spørre Kongen om lov til å feire bryllupet i den store steinhallen i kongsgården i Oslo.

			Det ble avtalt at Herr Bent og hans familie skulle feire jul på Krangheimer slik at alle detaljene kunne diskuteres. Sira Jørund som var biskop i Hamar og bror til Fru Margreta, skulle også komme.

			Mot slutten av august kom Herr Aslak og følge tilbake fra Bergen. Reisen hadde vært vanskelig og i en storm utenfor Stord sank nesten båten, de kom igjennom, men en av rormennene ble slått overende av en bølge og brakk den høyre armen. Bent overtok og rodde hele tiden siden og klagde ikke en eneste gang. Herr Aslak var mer enn noensinne stolt av sin staute sønn.

			Jens hadde styrt Krangheimer mens de andre var borte. Både rugen og havren sto fint. Litt legde var det i havreåkeren, men ikke mye.

			Gutten til Maria hadde blitt døpt i Nesoddkirken. Det hadde Jens sørget for. Sira Eystein hadde døpt gutten Jonas Mariasson. Sira Eystein hadde betenkeligheter. Gutten var unnfanget i synd.

			Fru Ragnhild var ubøyelig og truet Sira Eystein.

			«Dersom du ikke døper barnet skal jeg få deg fjernet fra kirken», sa hun med kald stemme.

			Sira Eystein visste hvilken makt Fru Ragnhild hadde og gjorde som hun ville.

			Sira Eystein mente nå at guttens arvesynd ble vasket bort i dåpen og fjernet alt ondt og urent fra den nyfødte gutten.

			Gutten gråt ikke under dåpen, men så på Sira Eystein med sine uutgrunnelige lyseblå øyne. Det var som om han forsto hva som foregikk og flere i kirken synes at de så et lys rundt gutten idet han ble døpt. Sira Eystein var også berørt og hadde et forbauset uttrykk i øynene.

			Barnets gudmor var jordmor Stina og Jens guttens gudfar. Det siste førte til at bygdefolket begynte å sladre om at Jens måtte være barnets far.

			Maria var ikke til stede under dåpen. Hun hadde nylig født og var uren ennå i flere uker. Fru Ragnhild var rasende over at kirken hadde en slik regel, men selv hun kunne ikke få Sira Eystein til å se annerledes på den saken.

			Sladderen kom Herr Aslak for øre og han reagerte ikke nådig. Samme kvelden kalte han Jens inn i den nordre salen.

			«Jeg hører at du er gudfar til Marias gutt. Jeg går ut ifra at du er far til barnet?» sa Herr Aslak strengt.

			«Nei, du tar feil. Jeg er ikke far til Jonas», svarte Jens rolig.

			«Står du her og lyver meg rett oppi ansiktet», sa Herr Aslak og var ildrød.

			«Hørte du ikke hva jeg sa. Jeg er ikke far til barnet», gjentok Jens.

			Herr Aslak så på Jens med smale øyne og fiket til ham midt i ansiktet. Jens ble rasende, men han klarte å beherske seg.

			«Du skal straks si fra deg fadderskapet. Ellers gjør jeg det for deg», sa Herr Aslak sint.

			«Nei, du skal ikke gjøre noe som helst på mine vegne i denne sammenhengen», sa Jens rolig.

			Han ventet ikke på noe svar, men gikk raskt ut av salen. Herr Aslak sto sint alene tilbake.

			Fru Ragnhild som hadde hørt de opphissede stemmene kom inn i salen, idet Jens gikk ut av den andre døren.

			Herr Aslak fortalte hva han hadde hørt, og at Jens var gudfar til Maria barn, en fjøsjente. Han følte seg sikker på at Jens var far til gutten. Men til hans forbauselse sa Fru Ragnhild at det trodde hun ikke og ville ikke høre et eneste ord om dette igjen. Herr Aslak sa ikke mer og sinne ble borte, men hvorfor var Ragnhild så sikker i sin sak?

